Xirivella inicia el curs escolar amb una nova aula UECO i la gratuïtat educativa de 0-3 anys
10 de setembre de 2024

Xirivella ha iniciat el curs este dimarts, un dia després que la resta de municipis de la Comunitat Valenciana en ser festiu local el 9 de setembre. Els set centres d'Educació Infantil i Primària i els dos centres d'Educació Secundària han obert les seues portes amb normalitat per a rebre als prop de 3.000 alumnes de Primària i Secundària matriculats durant este curs a les seues aules.

Com a novetat, el CEIP Miguel de Cervantes compta amb una nova aula UECO (Unitats Específiques en Centres Ordinaris) dotada especialment per a alumnat amb necessitats educatives especials. “Amb les gestions conjuntes de l'Ajuntament, el CEIP Miguel de Cervantes i la Conselleria hem aconseguit esta nova aula que beneficiarà a alumnes de 7 famílies de Xirivella que requereixen una atenció especial”, assegura l'alcaldessa Paqui Bartual i afig que esta nova aula “reforça el compromís amb l'escola pública perquè siga inclusiva i de qualitat”.

També ha arrancat el curs a l'Escola Infantil municipal Cati Alonso amb totes les places ocupades, així com en la resta de centres educatius de 0 a 3 anys privats de la localitat. A partir d'enguany, en tots aquests centres l'educació també és gratuïta. “A Xirivella comptem amb una àmplia oferta educativa de 0 a 3 anys totalment gratuïta per a la lliure elecció de totes les famílies, qualsevol escoleta que elegisquen les famílies serà una bona elecció”, afirma Paqui Bartual.

En el cas de l'ensenyament Secundari, els instituts de Xirivella augmenten la seua oferta formativa per a este curs amb nous cicles formatius. L'IES Gonzalo Anaya compta amb dos nous cicles formatius superiors, tots dos en horari vespertí. Es tracta de dos cicles, Prevenció de riscos professionals i Disseny de Fabricació Mecànica, i un nou curs d'especialització d'IoT (Internet de les coses). Mentre que l'IES Ramón Muntaner ofereix Grau Mitjà de Gestió Administrativa i Grau superior d'Administració i Finances.

Una altra de les novetats que marca este curs escolar és la recuperació de l'assignatura de música en 3r d'Educació Secundària Obligatòria (ESO). La Comunitat Valenciana “\*és terra de musics”, recorda Bartual qui considera que eixa “essència identitària cal cultivar-la i la formació en esta matèria és garantia de la seua conservació. La meitat de les bandes de música de tota Espanya, les tenim en la Comunitat”.

FESTIUS LOCALS

Pel que respecta al calendari escolar a Xirivella, el Consell Escolar ha elevat a la Conselleria d'Educació la seua proposta per als tres dies festius locals. En este cas, s'han proposat els dies 17 i 18 de març i 2 de maig, que se sumaria al calendari escolar fixat per la Generalitat.